Številka: 09501-6/2024-UN/2

Datum: 5. 11. 2024

**Javni nagradni natečaj za otroke in mlade**

**Skupaj proti anticiganizmu**

**RAZPISNA DOKUMENTACIJA**

1. **ORGANIZATOR**

Organizator je Urad Vlade Republike Slovenije za narodnosti, Gregorčičeva ulica 27, 1000 Ljubljana.

V tej razpisni dokumentaciji uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

1. **TRAJANJE**

Javni nagradni natečaj poteka od 5. 11. 2024 do 20. 4. 2025.

1. **TEMA**

Anticiganizem predstavlja eno najpogostejših oblik diskriminacije tako v slovenskem kot tudi v evropskem prostoru. Podatki Eurobarometra za december 2023 kažejo, da kar tretjina prebivalcev Slovenije ne želi, da bi njihovi otroci obiskovali šolo z romskimi otroki, četrtina pa si ne želi, da bi šole obravnavale romske teme kot so romska kultura, zgodovina ali jezik (<https://europa.eu/eurobarometer/surveys/detail/2972>).

Anticiganizem ni zgolj stvar romske skupnosti. Nasprotno, pomembno vlogo v boju proti anticiganizmu imamo vsi, predvsem pa mladi. Odprava anticiganizma je predpogoj za vključenost Romov v slovensko družbo, preseganje predsodkov pa predstavlja pomemben korak na poti k temu cilju.

Leta 2020 je Mednarodna zveza za spomin na holokavst (IHRA) sprejela definicijo anticiganizma:

***»Anticiganizem se izkazuje skozi izraze in dejanja posameznikov ter skozi institucionalne politike in prakse, ki spodbujajo marginalizacijo, izključevanje, fizično nasilje, omalovaževanje romskih kultur in življenjskih slogov ter sovražni govor, uperjen proti Romom in drugim posameznikom in skupinam, ki so bili v času nacizma in so še danes označeni za »cigane« ter zaradi tega stigmatizirani ali preganjani. To vodi v obravnavanje Romov kot domnevno družbi tuje skupine in povezovanje njenih pripadnikov z nizom slabšalnih stereotipov ter izkrivljenih podob, ki predstavljajo posebno obliko rasizma.«***

*IHRA se zaveda, da je zanemarjanje genocida nad Romi prispevalo k razraščanju predsodkov in diskriminacije, s čimer se mnoge romske skupnosti\* soočajo še danes, in prevzema odgovornost za nasprotovanje tovrstnim oblikam rasizma in diskriminacije (4. in 7. člen Ministrske deklaracije IHRA iz leta 2020 ter 3. člen Stockholmske deklaracije).*

*Pri svojem delu je IHRA kot vodilo upoštevala naslednje premisleke:*

*Anticiganizem obstaja že stoletja. Bil je bistven element v politikah preganjanja in uničevanja, ki so jih proti Romom izvajali nacistična Nemčija, fašistični in skrajni nacionalistični partnerji ter drugi kolaboranti, ki so sodelovali pri teh zločinih.*

*Anticiganizem se ni začel z nacizmom in se ni končal z njegovim koncem, temveč ostaja osrednji element zločinov, zagrešenih nad Romi. Kljub pomembnemu delu, ki ga opravljajo Organizacija združenih narodov, Evropska unija, Svet Evrope, Organizacija za varnost in sodelovanje v Evropi in druga mednarodna telesa, stereotipi in predsodki o Romih še vedno vztrajajo in se večinoma nekaznovano uporabljajo, ker jih še nihče ni dovolj odločno zakonsko prepovedal ali ovrgel.*

*Anticiganizem je večplasten pojav, ki ga družba in politika na široko sprejemata. Je ključna ovira, ki onemogoča vključevanje Romov v širšo družbo in jim preprečuje, da bi uživali enake pravice, imeli enake priložnosti in enakopravno sodelovali v pridobitnih gospodarskih dejavnostih.*

*Za ponazoritev anticiganizma je mogoče navesti več primerov. Ob upoštevanju celovitih okoliščin se lahko anticiganizem danes kaže kot kaj od spodaj naštetega, čeprav seznam ni dokončen:*

1. *Izkrivljanje ali zanikanje preganjanja Romov ali genocida nad Romi.*
2. *Poveličevanje genocida nad Romi.*
3. *Podžiganje, opravičevanje in izvajanje nasilja nad romskimi skupnostmi, njihovo lastnino in posameznimi Romi.*
4. *Vsiljene ali prisilne sterilizacije ter druge telesne in psihološke zlorabe Romov.*
5. *Ohranjanje in utrjevanje diskriminatornih stereotipov o Romih.*
6. *Z uporabo sovražnega govora zvračanje krivde na Rome za resnične ali domnevne družbene, politične, kulturne, gospodarske in javnozdravstvene težave.*
7. *Stereotipno označevanje Romov za ljudi, ki se ukvarjajo s kriminalom.*
8. *Uporaba izraza »cigan« kot zmerljivke.*
9. *Potrjevanje ali spodbujanje izključevalnih mehanizmov, uperjenih proti Romom, na podlagi rasno diskriminatornih podmen, na primer izključevanje iz rednega šolanja in institucionalnih postopkov ali politik, kar vodi v segregacijo romskih skupnosti.*
10. *Sprejemanje politik brez pravne podlage ali vzpostavljanje pogojev, ki omogočajo svojevoljno ali diskriminatorno preseljevanje romskih skupnosti in posameznikov.*
11. *Nalaganje kolektivne odgovornosti Romom za resnična ali domnevna dejanja posameznih članov romskih skupnosti.*
12. *Razširjanje sovražnega govora proti romskim skupnostim v kakršnikoli obliki, na primer v medijih, vključno s spletom in družbenimi omrežji.«*

*\*Izraz »Romi« je krovni izraz, ki vključuje različne sorodne skupine, ki so lahko stalno naseljene ali ne, med katerimi so na primer Romi, Travellers, Gens du voyage, Resandefolket/De resande, Sinti, Camminanti, Manouches, Kalés, Romanichels, Boyash/Rudari, Ashkalis, Égyptiens, Yéniches, Doms, Loms in Abdal, ki lahko imajo zelo različne kulture in življenjske sloge. To je zgolj pojasnjevalna opomba, ne pa opredelitev Romov.*

Vir:[*Pravno nezavezujoča delovna definicija anticiganizma - IHRA*](https://holocaustremembrance.com/resources/pravno-nezavezujoca-delovna-definicija-anticiganizma)

1. **KDO LAHKO SODELUJE**

Sodelujejo lahko:

1. vrtci,
2. osnovne šole,
3. srednje šole,
4. višješolske in visokošolske ustanove,
5. ostale ustanove, ki se ukvarjajo z izobraževanjem,
6. društva in zveze društev,
7. nevladne organizacije,
8. posamezniki.

Sodelujejo lahko otroci in mladi do zaključka izobraževalnega procesa.

Sodelujejo lahko posamezniki in skupine.

Vsak udeleženec lahko sodeluje z več izdelki.

Osebe, ki še niso dopolnile 18 let, lahko sodelujejo le s predloženo pisno privolitvijo starša ali skrbnika.

1. **IZDELKI**

Prijaviti je mogoče izdelek na razpisano temo Skupaj proti anticiganizmu. Nagradili bomo avtorice in avtorje najboljših izdelkov, ki bodo o anticiganizmu razmišljali, opozarjali na razsežnosti anticiganizma, ozaveščali o pomenu boja proti anticiganizmu in naredili korak k preseganju le-tega.

Ker kreativnost nima meja, vas ne bomo omejevali, s kakšno vrsto izdelka lahko sodelujete. Lahko pišete, likovno ustvarjate, ustvarjate multimedijske vsebine, fotografirate, organizirate dogodek ali si zamislite kakšen drug način izražanja.

1. **KOMISIJA IN OCENJEVANJE**

Komisijo z dnem objave tega javnega natečaja imenuje predstojnica Urada Vlade Republike Slovenije za narodnosti. Komisija je tričlanska, sestavljajo jo predstojnica Urada, oseba zaposlena na Uradu in pripadnik romske skupnosti.

Komisija bo ocenjevala sporočilnost izdelka:

1. razmišljanje o anticiganizmu (0 do 10 točk),
2. opozarjanje na razsežnosti anticiganizma (0 do 10 točk),
3. ozaveščanje o pomenu boja proti anticiganizmu (0 do 10 točk),
4. korak k preseganju anticiganizma (0 do 10 točk).

Vsebine, ki jih bo komisija ocenila kot neprimerne, neustrezne ali žaljive, ne bodo sodelovale v izboru za nagrade. Neprimerne ali neustrezne so tiste vsebine, ki so omalovažujoče, ponižujoče, nemoralne, diskriminatorne, rasistične, ki spodbujajo k nasilju, sovražnosti, nemoralnim ali nezakonitim dejanjem ali vsebujejo znake, ki so v nasprotju s cilji ali z vrednotami organizatorja oziroma javnega nagradnega natečaja.

V izboru ne bo sodeloval izdelek, ki krši avtorske ali druge pravice tretjih oseb in izdelek mladoletnice ali mladoletnika, ki nima privolitve starša ali skrbnika za posredovanje, objavo in uporabo vsebin.

1. **KATEGORIJE**

Izdelki bodo razvrščeni v kategorije glede na starost udeležencev:

1. do vstopa v osnovno šolo,
2. od prvega do petega razreda osnovne šole,
3. od šestega do devetega razreda osnovne šole,
4. obdobje srednješolskega izobraževanja,
5. obdobje višješolskega in visokošolskega izobraževanja.

Komisija bo v vsaki kategoriji izbrala zmagovalca.

1. **ODDAJA IZDELKA**

Izdelek z vso potrebno dokumentacijo lahko oddate do vključno 20. 4. 2025 na naslov

Urad Vlade Republike Slovenije za narodnosti

Za javni nagradni natečaj Skupaj proti anticiganizmu

Gregorčičeva ulica 27

1000 Ljubljana

ali

[gp.un@gov.si](mailto:gp.un@gov.si)

s pripisom v zadevi: Za javni nagradni natečaj Skupaj proti anticiganizmu

Popolna prijava vsebuje:

* izdelek,
* ustrezno prijavnico (v prilogi) in
* izjavo (v prilogi).

Komisija bo upoštevala samo popolne prijave, ki bodo poslane do vključno 20. 4. 2025, kar bo razvidno iz datuma na ovojnici ali datuma elektronske pošte.

1. **AVTORSKE PRAVICE**

Udeleženci s prijavo potrjujejo, da je njihov izdelek z vsemi pripadajočimi vsebinami v celoti njihovo lastno, izvirno in še neobjavljeno avtorsko delo oziroma da ne kršijo nobenih avtorskih, izvajalskih pravic in/ali katerihkoli drugih pravic tretjih oseb ter da nihče v razmerju do organizatorja, v zvezi s katerokoli pravico, ki jo je organizator pridobil, ne bo uveljavljal nobenih denarnih zahtevkov niti katerihkoli drugih zahtevkov.

1. **VAROVANJE OSEBNIH PODATKOV**

Organizator se obvezuje, da bo zbrane osebne podatke varoval in uporabljal v skladu z Zakonom o varstvu osebnih podatkov (ZVOP-2) in s Splošno uredbo o varstvu podatkov, samo za namen, za katerega so bili pridobljeni.

1. **JAVNA OBJAVA**

Organizator si pridržuje pravico do objave izdelkov tudi po končanem javnem nagradnem natečaju ter do uporabe izdelkov pri organizaciji in izvedbi nadaljnjih aktivnosti organizatorja.

S sodelovanjem na javnem nagradnem natečaju se udeleženci strinjajo, da organizator uporabi njihovo delo z navedbo avtorstva in pod pogojem, da ne gre za komercialno uporabo.

1. **OBJAVA REZULTATOV**

Komisija bo zmagovalke in zmagovalce javnega nagradnega natečaja razglasila 25. 4. 2025 in jih objavila na spletni strani Urada. O rezultatih bodo vsi sodelujoči obveščeni po e-pošti.

1. **ZAKLJUČNI DOGODEK**

Na zaključni dogodek javnega nagradnega natečaja, ki bo 15. 5. 2025, bodo povabljeni vsi sodelujoči. Na tem dogodku bodo vsi izdelki predstavljeni, prav tako pa bodo vsi udeleženci prejeli priznanja za sodelovanje. Najboljšim v posamezni kategoriji bodo podeljene nagrade.

O točnem času in kraju izvedbe zaključnega dogodka bo organizator udeležence obvestil hkrati z rezultati javnega nagradnega natečaja.

1. **DODATNE INFORMACIJE**

Za dodatne informacije lahko pišete na elektronski naslov [gp.un@gov.si](mailto:gp.un@gov.si).

Ana Komac

vršilka dolžnosti direktorice